《夏太常半壑秋声竹》
明代·倪谦

太常夏卿凤池客，曾向鳌峰挥翰墨。兴来爱写青琅玕，顷刻毫端生秀色。

眼中此幅尤绝奇，籊籊总抱冰霜姿。大竿凌云势直上，小竿枝弱形斜欹。

大竿小竿如玉削，飘萧叶叶金刀错。西风昨夜入中林，恍觉秋声满岩壑。

疑君鼓棹游湘川，两岸修篁摇翠烟。苍梧望断滴风雨，笔底闲将幽思传。

又疑推篷向淇澳，漪漪满地瞻新箓。醉将筠管扫烟梢，似惜佳人在空谷。

当年湖州妙入神，意趣所到皆通真。免起鹘落有遗法，异世接武卿其人。

念我平生性孤洁，重此清风与高节。展图一见爽心神，凉袭衣襟洒苍雪。

挂君高堂绝点埃，紫箫好备伶伦裁。月明试弄参差琯，应引和鸣栖凤来。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。